“เอิร์ธ” ฟ้องอ่วม “ธนชาต” 6 หมื่นลบ. กดหุ้น TCAP ร่วงหนักกว่า 3%
"เอิร์ธ" ฟ้องอ่วม "ธนชาต" 6 หมื่นลบ. กดหุ้น TCAP ร่วงหนักกว่า 3% ล่าสุด ณ เวลา 15.34 น. อยู่ที่ 45.50 บาท ลบ 1.50 บาท หรือ 3.19% สูงสุดที่ 47.00 บาท ต่ำสุดที่ 45.50 บาท ด้วยมูลค่าซื้อขาย 405.41 ล้านบาท
8 ส.ค. 2560

ผู้สื่อข่าวรายงานว่า บริษัท ทุนธนชาต จำกัด (มหาชน) หรือ TCAP ล่าสุด ณ เวลา 15.34 น. อยู่ที่ 45.50 บาท ลบ 1.50 บาท หรือ 3.19% สูงสุดที่ 47.00 บาท ต่ำสุดที่ 45.50 บาท ด้วยมูลค่าซื้อขาย 405.41 ล้านบาท ขณะที่ดัชนีตลาดหุ้นโดยรวมบวก 3.31%

ทั้งนี้ราคาหุ้น TCAP ปรับตัวลดลง หลังจากบริษัท เอ็นเนอร์ยี่ เอิร์ธ จำกัด (มหาชน) หรือ EARTH ฟ้องร้องดำเนินคดีข้อหาละเมิดต่อธนาคารธนชาต ซึ่งบริษัทถือหุ้นอยู่ในสัดส่วน 50.96% พร้อมเรียกร้องค่าเสียหาย 6 หมื่นล้านบาท
โดยช่วงบ่ายวันนี้ (8 ส.ค.) นายขจรพงศ์ คำดี ประธานกรรมการบริหาร EARTH เปิดเผยว่า บริษัทตัดสินใจฟ้องร้องดำเนินคดีข้อหาละเมิดต่อธนาคารธนชาต เพื่อเรียกร้องค่าเสียหายเป็นเงินจำนวน 6 หมื่นล้านบาท เนื่องจากธนาคารธนชาตได้นำข้อมูลเกี่ยวกับธุรกรรมทางการเงินของบริษัทไปเปิดเผยต่อธนาคารกรุงไทย (KTB) จนเป็นเหตุให้ KTB ยื่นเรื่องต่อศาลเพื่อขออายัดเงินของ EARTH ที่อยู่ในบัญชีเงินฝากของธนาคารธนชาต
ทั้งนี้ เงินฝากดังกล่าวเป็นเงินที่บริษัทเตรียมจะโอนไปยังประเทศจีนเพื่อใช้สำหรับดำเนินธุรกิจซื้อขายถ่านหินให้กับคู่ค้าในจีนและขับเคลื่อนธุรกิจให้เดินหน้าต่อไปได้ ซึ่งได้รับอนุญาตจากธนาคารแห่งประเทศไทยและธนาคารแห่งชาติของจีนแล้วเช่นกัน
อนึ่ง ข้อมูลจากตลาดหลักทรัพย์ ระบุว่า บริษัท ทุนธนชาต จำกัด (มหาชน) หรือ TCAP ถือหุ้น ธนาคารธนชาต ในสัดส่วน 50.96%